重答
作者：孫應時
朝代：宋

paragraphs: 萬古同山川，八方異風俗。
男兒事弧矢，心目快一矚。
結交必名勝，曠懷無狹促。
昂昂千丈松，朗朗百間屋。
彼富自鍾鼎，我貧甘芋菽。
誰能工俯仰，未許相縛束。
讀書頭欲白，對客樽無淥。
由來多此士，皎皎駒在谷。
瞿唐候水齊，秋風祛暑溽。
歸歟奉親懽，羹絲鱠江玉。
青衫雖霜葉，已勝袍立鵠。
進退吾何疑，肯事羝羊觸。